## Pravilnik o prostornim i tehničkim uvjetima koje mora ispunjavati prostor u kojem se obavlja zaštitarska ili detektivska djelatnost

### NN 40/1997 (16.4.1997.), Pravilnik o prostornim i tehničkim uvjetima koje mora ispunjavati prostor u kojem se obavlja zaštitarska ili detektivska djelatnost

# **MINISTARSTVO UNUTARNJIH POSLOVA**

Na temelju članka 82. stavka 1. podstavka 3. Zakona o zaštiti osoba
i imovine ("Narodne novine" broj 83/96.) ministar unutarnjih poslova donosi

## **PRAVILNIK**

### **O PROSTORNIM I TEHNIČKIM UVJETIMA KOJE MORA ISPUNJAVATI PROSTOR U KOJEM SE OBAVLJA ZAŠTITARSKA I DETEKTIVSKA DJELATNOST**

Članak 1.

Poslovni prostor trgovačkog društva i obrtnika koji obavljaju zaštitarske
poslove, unutarnje zaštitarske službe, te privatnog detektiva i detektivskog
ureda (u daljnjem tekstu: poslovni prostor) mora biti posebna građevinska
cjelina i opremljen na način primjeren ugledu i značaju zaštitarske ili
detektivske djelatnosti.

Ako se poslovni prostor nalazi u višekatnoj stambenoj ili poslovnoj
zgradi bez dizala, može se nalaziti najviše na trećem katu te zgrade.

Članak 2.

Poslovni prostor mora imati najmanje dvije prostorije (radna soba i
čekaonica) i mokri čvor (WC). Ukupna površina poslovnog prostora ne smije
biti manja od 40 m2 (za obavljanje zaštitarske djelatnosti) odnosno 30
m2 (za obavljanje detektivske djelatnosti).

Radna soba privatnog detektiva mora biti vizualno odvojena i zvučno
izolirana od čekaonice.

Prostorije poslovnoga prostora moraju biti čiste, uredne i opskrbljene
uređajima i sredstvima za dojavu i gašenje požara, sukladno općim propisima
o zaštiti od požara.

Članak 3.

Radi smještaja i čuvanja predmeta u radu i propisanih upisnika, poslovni
prostor mora imati vatrootporne ormare ili kase, čija otpornost na vatru
iznosi najmanje pola sata, ili vatrootpornu prostoriju čiji zidovi, podovi,
stropovi i otvori imaju otpornost na vatru od najmanje jednoga sata.

Otpornost na vatru ormara ili kase iz stavka 1. ovoga članka dokazuje
se atestom izdanim od ovlaštene ustanove u Republici Hrvatskoj, dočim otpornost
na vatru prostorije utvrđuje mjerodavni inspektor zaštite od požara na
temelju nacrta prostorije, očevida i atesta vatrootpornosti vrata.

Ormari ili kase iz stavka 1. ovoga članka moraju imati sigurnosne mehaničke
ili numeričke brave koje jamče sigurnost pohranjenih predmeta i upisnika.

Članak 4.

U poslovnom prostoru mora se nalaziti telefon i telefaks.

U poslovnom prostoru mora se nalaziti osobno računalo ili sredstvo mehaničkog
pisanja.

Članak 5.

Poslovni prostor trgovačkog društva za obavljanje poslova tjelesne zaštite
mora, pored ispunjavanja uvjeta iz članka 1., 2., 3. i 4. ovoga Pravilnika,
imati i posebnu prostoriju za smještaj i čuvanje oružja i streljiva (u
daljnjem tekstu: priručno skladište oružja).

Priručno skladište oružja mora:

1. biti izgrađeno od materijala minimalne vatrootpornosti zidova od
dva sata, stropova i podova od jedan i pol sat, otvora od jednoga sata,

2. imati prozore zaštićene pokretnom metalnom mrežom debljinom alki
najmanje 5 mm i maksimalnom veličinom otvora 70 mm x 70 mm ili fiksnim
rešetkama debljine šipki najmanje 10 mm, pri čemu najveći razmak između
šipki može biti 100 mm, a između vodoravnog metalnog ukrućenja do 300 mm,

3. imati vrata prema vanjskom prostoru zaštićena na način propisan točkom
2. ovoga stavka, s time da metalna mreža odnosno okvir s rešetkama mora
biti jednim krajem učvršćen za vanjski nosivi zid, a drugi kraj zaključan
s dvije brave,

4. imati ormar ili kasu iz članka 3. ovoga Pravilnika.

Priručno skladište oružja mora s ostalim prostorijama poslovnog prostora
činiti jedinstvenu građevinsku cjelinu.

Članak 6.

Grijanje priručnog skladišta smije se obavljati samo uređajima na toplu
vodu, vodenu paru ili topli zrak koji se ubacuje izvana, tako da temperatura
vanjske površine uređaja ne prelazi 1200 C.

Članak 7.

Uključivanje rasvjete mora se izvesti izvan priručnog skladišta.

U priručnom skladištu nije dozvoljena uporaba otvorenoga plamena.

Članak 8.

Načelnik policijske uprave imenuje povjerenstvo koje utvrđuje postojanje
prostornih i tehničkih uvjeta propisanih ovim Pravilnikom.

Povjerenstvo iz stavka 1. ovoga članka sastoji se od dva zaposlenika
mjerodavne policijske uprave od kojih je jedan inspektor za nadzor nad
obavljanjem zaštitarske ili detektivske djelatnosti, a drugi inspektor
zaštite od požara.

Članak 9.

Povjerenstvo iz članka 8. ovoga Pravilnika, na temelju priloženih pisanih
dokaza i neposrednim očevidom poslovnog prostora i tehničke opremljenosti,
utvrđuje ispunjavanje uvjeta propisanih ovim Pravilnikom.

Članak 10.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-23021/1-97
Zagreb, 7. travnja 1997.

Ministar
**Ivan Penić,** v. r.

Pravilnik, NN 40/1997-568